<classify> Mashindano ya mwisho ya kufuzu kushiriki Michezo ya 31 ya Olimpiki Rio, Brazil mwaka huu, itafanyika Baku, Azerbaijan kuanzia Juni 16 hadi 24.Kocha wa timu hiyo, Jonas Mwakipesile, alisema jana kuwa mabondia tegemeo, Selemani Kidunda, Nasser Mafuru na Haruna Swanga hawajaripoti mazoezini na hana taarifa zao.Alisema kwa sasa wanaendelea na mazoezi nje ya Uwanja wa Ndani wa Taifa, Dar es Salaam na mabondia watatu, ambao ni Mohammed Furahisha, Alex Sita na Hamdani Issa.Mwakipesile alikiri kusuasua kwa mazoezi hayo kwa kushindwa kuripoti mabondia hao, uhaba wa vifaa na kufanya mazoezi nje ya Uwanja wa Taifa wa Ndani wa Taifa.Alisema siku zinazidi kumalizika, lakini hakuna dalili za mabondia hao tegemeo kuripoti katika mazoezi hayo, ambayo mabondia wanafanya mazoezi na kurudi nyumbani. Katibu Mkuu wa Shirikisho la Ndondi Tanzania BFT, Makore Mashaga alisema kuwa Ijumaa iliyopita walipeleka barua nyingine kwa waajiri wa mabondia hao ili wawape ruhusa.Alisema waliwaombea ruhusa wachezaji, lakini hawajapata jibu kutoka jeshi la Magereza, Jeshi la Ulinzi la Wananchi na Jeshi la Kujenga Taifa JKT.Mbali na kusuasua kwa mazoezi hayo, pia ukata huenda ukaifanya BFT washindwe tena kupeleka timu katika mashindano ya kufuzu Olimpiki, baada ya kushindwa kufanya hivyo Yaounde, Cameroon, Machi mwaka huu kwa sababu ya ukata.  <topic>: michezo 